Virallinen lehti nro C 339 , 10/11/1997 s. 0415



A4-0289/97 Päätöslauselma uuden teknologian vaikutuksesta Euroopan lehdistöön Euroopan parlamentti, joka - ottaa huomioon 19. syyskuuta 1996 antamansa päätöslauselman aiheesta «Eurooppa ja maailmanlaajuinen tietoyhteiskunta - suositukset Eurooppa-neuvostolle» ja komission tiedonannosta «Euroopan tie tietoyhteiskuntaan: toimintasuunnitelma» ((EYVL C 320, 28.10.1996, s. 164)), - ottaa huomioon 16. helmikuuta 1995 antamansa päätöslauselman 25. ja 26. helmikuuta 1995 pidetystä G7-maiden tietoyhteiskuntaa käsittelevästä kokouksesta ((EYVL C 56, 6.3.1995, s. 97)), - ottaa huomioon 13. maaliskuuta 1997 antamansa päätöslauselman tietoyhteiskunnasta, kulttuurista ja opetuksesta ((EYVL C 115, 14.4.1997, s. 151)), - ottaa huomioon 26. kesäkuuta 1997 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle «Oppiminen tietoyhteiskunnassa - Koulutusta koskevan eurooppalaisen aloitteen toimintasuunnitelma» ((Kyseisen istunnon pöytäkirja, osa II, kohta 5 d)), - ottaa huomioon 26. kesäkuuta 1997 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle: «Tietoyhteiskunta: Korfusta Dubliniin. Uudet nousevat ensisijaiset tavoitteet» ja «Tietoyhteiskunnan vaikutus Euroopan unionin politiikkoihin. Seuraavien vaiheiden valmistelu» sekä «Eurooppa maailmanlaajuisen tietoyhteiskunnan eturintamassa: jatkuva toimintasuunnitelma» ((Kyseisen istunnon pöytäkirja, osa II, kohta 5 b)), - ottaa huomioon komission valkoisen kirjan «Kasvu, kilpailukyky ja työllisyys» - 20. vuosisadalle siirtymisen haasteet» (KOM(93)0700 - C3-0509/93), - ottaa huomioon korkean tason asiantuntijaryhmän välikertomuksen «Euroopan tietoyhteiskunnan rakentaminen kaikille kansalaisille» (1996), - ottaa huomioon tietoyhteiskuntafoorumin ensimmäisen vuosikertomuksen komissiolle «Verkko ihmisiä ja heidän yhteisöjään varten - miten tietoyhteiskunta toteutuu hyödyllisimmin EU:ssa» (1996), - ottaa huomioon 30. kesäkuuta 1997 annetun Euroopan parlamentin ja neuvoston direktiivin 97/36/EY televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta ((EYVL L 202, 30.7.1997, s. 60)), - ottaa huomioon komission pääosasto XIII:n tilaaman sähköistä julkaisutoimintaa koskevan tutkimuksen «Electronic Publishing - Strategic Development for the European publishing industry towards the years 2000" (1996), - ottaa huomioon 21. tammikuuta 1993 antamansa päätöslauselman kirjojen ja lukemisen edistämisestä Euroopassa ((EYVL C 42, 15.2.1993, s. 182)), - ottaa huomioon 10. kesäkuuta 1997 antamansa päätöslauselman komission tiedonannosta «Yhteinen arvonlisäverojärjestelmä. Ohjelma yhtenäismarkkinoita varten ((Kyseisen istunnon pöytäkirja, osa II, kohta 5 d)), - ottaa huomioon 19. syyskuuta 1996 antamansa päätöslauselman komission vihreästä kirjasta «Tekijänoikeus ja lähioikeudet tietoyhteiskunnassa» ((EYVL C 320, 28.10.1996, s. 177)), - ottaa huomioon 19. syyskuuta 1996 antamansa päätöslauselman julkisen televisiolähetystoiminnan tehtävästä multimediayhteiskunnassa ((EYVL C 320, 28.10.1996, s. 180)), - ottaa huomioon 16. syyskuuta 1992 antamansa päätöslauselman tiedotusvälineiden keskittymisestä ja mielipiteiden moninaisuudesta ((EYVL C 284, 2.11.1992, s. 44)), - ottaa huomioon 20. tammikuuta 1994 antamansa päätöslauselman moniarvoisuutta ja tiedotusvälineiden keskittymistä sisämarkkinoilla käsittelevästä vihreästä kirjasta ((EYVL C 44, 14.2.1994, s. 177)), - ottaa huomioon 15. kesäkuuta 1995 antamansa päätöslauselman moniarvoisuudesta ja tiedotusvälineiden keskittymisestä ((EYVL C 166, 3.7.1995, s. 133)), - ottaa huomioon kulttuuri-, nuoriso- ja koulutusasioita sekä tiedotusvälineitä käsittelevän valiokunnan julkisen kuulemisen 4. kesäkuuta 1996 uuden teknologian vaikutuksesta julkaisutoimintaan, - ottaa huomioon EY:n perustamissopimuksen 128 artiklan 1 ja 4 kohdan, joiden mukaan «yhteisö myötävaikuttaa siihen, että jäsenvaltioiden kulttuurit kehittyvät kukoistaviksi pitäen arvossa niiden kansallista ja alueellista monimuotoisuutta ja korostaen samalla niiden yhteistä kulttuuriperintöä» ja «yhteisö ottaa kulttuuriin liittyvät näkökohdat huomioon muiden tämän sopimuksen määräysten mukaisessa toiminnassaan», - ottaa huomioon työjärjestyksensä 148 artiklan, - ottaa huomioon kulttuuri-, nuoriso- ja koulutusasioita sekä tiedotusvälineitä käsittelevän valiokunnan mietinnön (A4-0289/97), A. ottaa huomioon, että Eurooppa etenee erittäin nopeasti kohti tietoyhteiskuntaa, joka on kiistämättä lähitulevaisuutemme, B. ottaa huomioon, että tähän uuteen eurooppalaiseen yhteiskuntaan vaikuttavat uuden teknologian markkinat sekä tieto- ja viestintämarkkinat ja se kehittyy rinnakkain niiden kanssa, C. ottaa huomioon, että tämä uusi teknologia on jo muuttanut perinpohjaisesti viestintäympäristöä, jolle on jo tunnusomaista televiestintäpalvelujen, tietotekniikan ja audiovisuaalisen alan palvelujen teknologinen lähentyminen, D. ottaa huomioon, että on luonnollista, että tiedotusvälineiden alalle on eurooppalaisella tasolla ja maailmanlaajuisesti tullut uusia yrityksiä tietotekniikan ja televiestinnän aloilta ja että tiedotusalan kilpailu ei ole enää vain perinteisten kustantajien, uutistoimistojen ja radio- ja televisiolähetyspalvelujen tarjoajien välistä, E. ottaa huomioon toistuvasti ilmaisemansa kannan, että tieto, informaatio tai kulttuuri eivät ole vain samanlaisia tuotteita kuin kaikki muut kaupalliset tuotteet, F. ottaa huomioon sen kiistattoman merkityksen, joka lehdistöllä on ollut ja yhä on kansanvallan, vapauden ja ihmisoikeuksien puolustamisessa, G. ottaa huomioon uuden teknologian myönteiset vaikutukset yleisölle tiedottamiseen, esimerkiksi nopeamman ja laaja-alaisemman ja useampien tietolähteiden käyttömahdollisuuden, tiedon vastaanottajan ja tietolähteen välisen interaktiivisen suhteen, tiedotuksen maailmanlaajuistumisen, kansalaisten välittömämmän ja demokraattisemman tiedonsaannin eurooppalaisten, kansallisten ja alueellisten viranomaisten ehdotuksista ja päätöksistä sekä kansalaisten päätöksentekoon osallistumisen helpottumisen, H. panee kuitenkin merkille huolestuneisuuden, jonka Euroopan parlamenttikin on aiemmin tuonut julki, uuden viestintäympäristön suhteen, esimerkiksi koskien sellaisten tietojen ja uutisten tulvaa, jotka eivät aina ole merkittävyytensä mukaisessa järjestyksessä tai riittävästi viimeisteltyjä ja joiden alkuperä ei aina ole tunnettu, ja koskien sitä vaaraa, että tietyt yhteiskunnalliset ryhmät, jotka eivät ole vielä perehtyneet uuteen teknologiaan tai joilla ei ole tasavertaisia mahdollisuuksia sen käyttöön, jäävät tiedotuksesta syrjään - edes tilapäisesti sekä koskien sitä, että verkkoja dominoivat enemmän kaupalliset tuotteet ja vähemmän sellaiset tuotteet, jotka ilmentävät monikielistä ja moniulotteista eurooppalaista kulttuuri-identiteettiä ja - perintöä sekä koskien ihmisten suurempaan eristyneisyyteen johtavaa kehityssuuntaa, joka on tulossa näkyviin, I. katsoo, että eri viestimien, uusien ja perinteisten, yhdistäminen ja täydentävyys voivat johtaa perinpohjaiseen ja monitahoiseen tiedotukseen, J. tunnustaa sen erityisen roolin, joka lehdistöllä voi olla ja jota sen tulee jatkossakin esittää, rinnakkain sähköisten viestimien ja uuden teknologian tarjoamien uusien viestintämahdollisuuksien kanssa, erityisesti julkisen keskustelun vahvistamisessa ja edistämisessä, poliittisen vallan jokapäiväisessä ja viikottaisessa valvonnassa, mahdollisuudessa esittää kriittinen (kirjoittajan nimellä varustettu) näkökulma uutisiin ja tapahtumien analysointiin, yhteiskunnallisia ja kulttuurisia vähemmistöjä koskevien asioiden käsittelyssä, kielellisen monimuotoisuuden tukemisessa, lukijayhteisöjen luomisessa sekä nuorten ihmisten ja kansalaisten valistamisessa, K. korostaa, että lukeminen on eurooppalaiseen kulttuuriin keskeisesti kuuluva tapa ja kaikkien moderneihin kansalaisiin kohdistuvien valistuspyrkimysten perusta eurooppalaisessa yhteiskunnassa, L. ottaa huomioon, että painettujen viestinten levikeissä ja lukumäärässä ilmenee laskeva kehitys, joka on ollut havaittavissa useimmissa Euroopan maissa viime vuosina, lukuun ottamatta eräitä erityisalojen aikakauslehtiä, M. ottaa huomioon suunnattomat painatus-, jakelu- ja työvoimakustannukset, jotka sanoma- ja aikakauslehdillä edelleen on, ja että sitä vastoin on line - tietopalvelujen kustannukset ovat selvästi pienemmät johtuen tiedon digitalisoitumisesta, lähes olemattomista tiedon tuotanto- ja jakelukustannuksista sekä laajemmista mahdollisuuksista joustavien ja «halvempien» työnteon muotojen tarjoamiseen (freelance-työ, osa-aikatyö, etätyö ja kotoa käsin tehtävä työ jne.), N. ottaa huomioon, että jatkuvat sähköisille viestimille suunnatut uuden teknologian käyttämiseen sekä tietotekniikan ja multimediapalvelujen kehittämiseen tarkoitetut kansalliset ja yhteisön tukimaksut saattavat joissakin tapauksissa tehdä kilpailusta vielä vaikeamman perinteisille painetuille viestimille ja uutistoimistoille, O. pitää myönteisenä sitä, että perinteinen eurooppalainen kustannusala ja eurooppalaiset uutistoimistot ovat jo investoineet sähköisiin julkaisuihin, sillä ne ovat aivan erikoisen sopiva taho syöttämään verkkoihin sisällöltään rikasta aineistoa, P. ottaa kuitenkin huomioon, että vuonna 1996 oli lähes 500 eurooppalaista on line -nimikettä, ilman että ne tähän mennessä olisivat tuottaneet erityisesti tai lainkaan voittoa, ja toivoo, että nämä investoinnit tulevaisuudessa osoittautuvat tuottoisemmiksi, Q. ottaa huomioon, että myös osa painetusta lehdistöstä itse viime vuosina, yrittäessään kilpailla lähinnä audiovisuaalisten viestimien kanssa, on turvautunut huomion herättämiseen tähtääviin, yksityisyyttä loukkaaviin menettelyihin, valokuvareportaaseihin, skandaaliväritykseen, kuponkien jakoon levikin lisäämiseksi, ilmaismyyntiin jne. laadukkaan tiedottamisen kustannuksella, R. ottaa huomioon, että painetun lehdistön osuus mainostuloista on vähentynyt useimmissa Euroopan maissa vuodesta 1980, kun audiovisuaalisten viestinten osuus vastaavasti on kasvanut ja sen, että mainosmarkkinoille (erityisesti auto-, kiinteistö-, työpaikkamainonnan jne. aloilla) ovat nyt tulossa myös on line -tietopalvelut, S. ottaa huomioon, että kaikki jäsenvaltiot eivät sovella poikkeuksitta radio- ja televisiomainonnan aikoja koskevia sääntöjä, jotka luotiin «televisio ilman rajoja» -direktiivin yhteydessä, T. ottaa huomioon, että säilyttääkseen työpaikkansa tai siirtyäkseen muihin työpaikkoihin uusien tiedotuspalvelujen pariin toimittajien on omattava lisäkykyjä ja -tietoja, jotka liittyvät uuden teknologian ja on line - palvelujen käyttöön, mahdollisuuksiin ja menetelmiin, U. ottaa kuitenkin huomioon, että toimittajan työnä ja vastuuna on edelleen luotettava ja laadukas tiedottaminen ja että toimittajien on nykyisessä viestintäympäristössä vielä tärkeämpää toimia eettisten käyttäytymissääntöjen mukaan, V. ottaa huomioon, että toimittajien joustavammat työmuodot, joita esiintyy pääasiassa uusissa tiedotuspalveluissa työskentelevillä, (esim. osa-aikatyö-, etätyö-, freelance- jne. sopimukset) eroavat perinteisistä työsopimuksista ja nykyisistä ammatillisista työehdoista pääasiassa ympäristöön, työhön, sosiaaliturvaan, työaikaan jne. liittyvissä asioissa, W. ottaa huomioon, että uudessa viestintäympäristössä ja kun tietoa käytetään toistuvasti eri viestimissä toimittajien tulee jatkossakin nauttia omaisuutta koskevia ja eettisiä tekijänoikeuksia sen tekijänoikeusjärjestelmän mukaisesti, joka on voimassa useimmissa Euroopan valtioissa, X. katsoo, että eurooppalainen henkistä omaisuutta koskevan lainsäädännön malli on ainoa, joka voi taata periaatteen, että toimittajilla on henkilökohtainen vastuu työnsä sisällöstä ja laadusta, Y. ottaa huomioon, että myös kaikkien nimikkeiden vapaa pääsy jakeluverkkoihin ja tasavertainen käsittely ovat erottamaton osa lehdistön vapautta, Z. ottaa huomioon, että yksittäisissä EU:n jäsenvaltioissa voimassa olevat epäyhtenäiset säännökset, jotka koskevat painettujen viestimien arvonlisäveroa, sanomalehtipaperin ostoa ja lehdistön postitus-, televiestintä- ja kuljetusmaksujen alennuksia, synnyttävät joskus epätasavertaisen kilpailun ongelmia painotuotteiden vapaan liikkuvuuden suhteen yhtenäismarkkinoilla, AA. ottaa huomioon, että edellä mainitut verohelpotukset on säädetty välilliseksi painetun lehdistön tueksi ja niiden kautta tunnustetaan sen sosiaalinen, kasvatuksellinen ja kulttuurinen rooli, AB. ottaa huomioon paikallislehdistön erityismerkityksen, joka johtuu siitä, että se käsittelee välittömämmin ja läheisemmin EU:n alueiden erityisongelmia ja tunnustaa, että paikallislehdistö on EU:n syrjäisillä alueilla asuville kansalaisille suuressa määrin se tiedotusväline, jonka kautta he saavat tietoa eurooppalaisesta politiikasta ja eurooppalaisten instituutioiden ja toimielinten työstä, AC. ottaa huomioon ei-kaupallisten, sisällöltään puhtaasti kirjallisuusaiheisten, tieteellisten, kasvatuksellisten tai filosofisten painotuotteiden sekä paikallismurteita käyttävien painotuotteiden erityisen kulttuurisen merkityksen, AD. ottaa huomioon Euroopan parlamentin vakiintuneen kannan koskien tarvetta säilyttää moniarvoisuus ja välttää lisäkeskittymistä ja monopolien syntymistä viestinten omistusrakenteessa, AE. ottaa huomioon, että toimivaltaisimmat ja sopivimmat tahot keskustelemaan lehdistöä askarruttavista kysymyksistä ja ehdottamaan niihin ratkaisuja ovat työmarkkinaosapuolet itse vuoropuhelun ja itsesäätelyn kautta, ja jokaisen kansallisen tai yhteisön toimielimen aloitteen tulee aina tähdätä vuoropuhelun ja lehdistön vapauden edistämiseen ja helpottamiseen; 1. On sitä mieltä, että Euroopan unionin on tunnustettava, että tietoyhteiskunnan eurooppalaisen mallin mukaisessa uudessa viestintäympäristössä painetulla lehdistöllä voi edelleen olla erityistehtävä, mitä tulee demokratiaan, kulttuuriin ja ihmisoikeuksiin, ja että juuri painettujen, sähköisten viestinten, uutistoimistojen ja multimediaviestinten yhdistelmä johtaa perinpohjaisen tiedotuksen tarjoamiseen kansalaisille; 2. Kehottaa komissiota laatimaan tiedonannon, jossa analysoidaan painetussa lehdistössä ja uutistoimistoissa uusien viestintäpalveluiden kanssa käytävän kilpailun johdosta syntyviä erityisongelmia ja jossa esitetään kaikki tähän mennessä toteutetut painettua lehdistöä koskevat yhteisön toimenpiteet ja aloitteet, sekä sähköisiä ja multimediaviestimiä koskevat toimet ja tuet, joilla on välittömiä vaikutuksia painettuun lehdistöön; 3. Kehottaa komissiota edistämään ulkoista kuulemista ja luomaan sopivat olosuhteet vuoropuhelulle, joka koskee painetun lehdistön uusia tarpeita ja sen tietoyhteiskunnassa kohtaamien ongelmien hoitamista; 4. Kehottaa komissiota varmistamaan, että uusi PO X:n yksikkö hoitaa erityisesti painettuun lehdistöön liittyviä asioita yhteistyössä työmarkkinaosapuolten ja jäsenvaltioiden toimivaltaisten kansallisten viranomaisten kanssa; 5. Kehottaa komissiota jatkamaan eurooppalaisten perinteisten sanoma- ja aikakauslehtien kustantajien (erityisesti pienkustantajien) ja eurooppalaisten uutistoimistojen kannustamista investoimaan sähköisiin julkaisuihin; 6. Kehottaa komissiota, jäsenvaltioita ja viestintäalaa rohkaisemaan ja aktiivisesti osallistumaan sellaisten hankkeiden kehittämiseen, joilla edistetään sanomalehtien käyttöä kouluissa lasten ja nuorten opettamiseen; 7. Kehottaa komissiota ja jäsenvaltioita kannustamaan kustannusalan yrityksiä investoimaan työntekijöidensä kouluttamiseen; 8. Kehottaa komissiota ja jäsenvaltioita luomaan olosuhteet vuoropuhelulle, joka koskee sopivaa säädäntö- ja institutionaalista kehystä toimittajien sosiaalisten ja työhön liittyvien oikeuksien suojelemiseksi, erityisesti niiden toimittajien, jotka ovat uusien työmuotojen piirissä viestimissä ja tekevät esimerkiksi etätyötä, freelance-työtä jne; 9. Kehottaa komissiota, sen jatkaessa työtä tekijänoikeutta ja lähioikeuksia tietoyhteiskunnassa koskevan vihreän kirjan pohjalta, säilyttämään toimittajilla taloudellisten ja eettisten tekijänoikeuksien suojan sen tekijänoikeusjärjestelmän mukaisesti, joka on voimassa useimmissa Euroopan valtioissa, ja ottamaan huomioon, että toimittajien tekemää työtä hyödynnetään moneen kertaan eri viestimissä; 10. Uskoo, että lehdistön on itse rajoitettava levikin edistämistä tavoilla, joita osa lehdistöstä käyttää; näitä ovat valokuvareportaasit, skandaaliväritys ja yksityiselämän loukkaaminen; kehottaa komissiota ja jäsenvaltioita luomaan suotuisat olosuhteet alan ammattilaisten edellä mainittuja asioita koskevalle vuoropuhelulle; 11. Kehottaa komissiota ja jäsenvaltioita valvomaan «televisio ilman rajoja» - direktiivin radion ja television mainosaikoja ja etämarkkinointia koskevien säännösten tiukkaa noudattamista; 12. Kehottaa komissiota ja jäsenvaltioiden toimivaltaisia viranomaisia tekemään yhteistyötä (läheisyysperiaatteen mukaisesti) tutkiakseen mahdollisuutta yhdenmukaistaa sanoma- ja aikakauslehtien arvonlisäveroa koskevat säännökset koko Euroopan unionissa tavoitteena mahdollisimman alhaisen (ei 0 %) veroprosentin määrääminen, sekä myös mahdollisuutta laatia yhteisiä säännöksiä lehdistön posti-, televiestintä- ja kuljetusmaksujen alentamisesta; 13. Kehottaa komissiota ja jäsenvaltioita valvomaan painetun lehdistön jakelujärjestelmiä jäsenvaltioissa ja toteuttamaan sopivia toimenpiteitä sen varmistamiseksi, että kaikilla sanoma- ja aikakauslehdillä on tasavertaiset mahdollisuudet päästä jakeluun ja että ilmaisun- ja liikkuvuuden vapautta ei estetä jakelussa; 14. Kehottaa komissiota ja jäsenvaltioita rohkaisemaan ja tukemaan painotuotteiden julkaisemista levinneisyydeltään rajoitetuilla kielillä sekä sellaisten painotuotteiden julkaisemista, joilla on puhtaasti kirjallisuusaiheinen, filosofinen, kasvatuksellinen tai tieteellinen erityissisältö ja joiden mainostulot ovat pienet tai niitä ei ole lainkaan, ja tukemaan näillä kielillä toimivia ja näistä aiheista kirjoittavia uutistoimistoja; 15. Kehottaa komissiota toimimaan yhteistyössä alueellisten ja paikallisten yhdistysten ja tahojen kanssa tavoitteena tiedottaa alueiden kansalaisille Euroopan unionin instituutioiden politiikoista ja ohjelmista; 16. Kehottaa komissiota antamaan Euroopan parlamentille, jäsenvaltioille ja kaikille asianosaisille viestinten omistamista sisämarkkinoilla koskevan direktiiviluonnoksen ja ennen kaikkea perustamaan toimintansa ja ehdotuksensa moniarvoisuuden suojelua, keskittymisen välttämistä ja kyseisten markkinoiden esteetöntä toimintaa EU:n sisällä koskeville periaatteille; 17. Kehottaa puhemiestään välittämään tämän päätöslauselman komissiolle, neuvostolle, alueiden komitealle, jäsenvaltioiden hallituksille ja parlamenteille, Euroopan neuvostolle ja kustantajien ja toimittajien eurooppalaisille ammattijärjestöille.